Ulla M. Wewer
Ulla M. Wewer, Ulla Margrethe Wewer, f. 7.12.1953, dansk læge, der blev lægevidenskabelig kandidat i 1980 og dr.med. i 1985 på basis af undersøgelser af laminin, som er et protein, der indgår i vævenes basalmembran. Efter forskning ved National Cancer Institute under National Institutes of Health, Bethesda, Maryland, 1983-87 har Ulla M. Wewer været tilknyttet Institut for Molekylær Patologi på Københavns Universitet, hvor hun ved udforskning af spredningen af kræft har opnået betydelige resultater. 1999-2001 var hun forskningsrådsprofessor, og hun har derefter været professor i eksperimentel patologi. Hun modtog August Krogh Prisen (se Marie og August Krogh Prisen) i 2002 og har siden 2000 været medlem af Det Kongelige Danske Videnskabernes Selskab. Ulla M. Wewer har fra 2006 været dekan ved Det Sundhedsvidenskabelige Fakultet, Københavns Universitet, og modtog i 2010 Tagea Brandts Rejselegat.